Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo financií Slovenskej republiky 

2.	Názov zmluvy: Návrh na uzavretie Protokolu medzi Slovenskou republikou a Poľskou republikou, ktorým sa mení Zmluva medzi Slovenskou republikou a Poľskou republikou o zamedzení dvojakého zdanenia v odbore daní z príjmov a z majetku, podpísaná vo Varšave 18. augusta 1994 

3.	Účel a predmet zmluvy a jeho úprava v právnom poriadku Slovenskej republiky:
Účelom protokolu je upraviť, zmeniť a doplniť právny rámec pre rozvoj všestranných a vzájomne výhodných hospodárskych vzťahov s Poľskou republikou. Na základe zmluvy o zamedzení dvojitého zdanenia je právo na zdaňovanie príjmov rozdelené objektívne medzi oba zmluvné štáty. Protokolom sa doplnili ustanovenia o vzájomnej výmene informácií, nakoľko ustanovenia existujúcej zmluvy už nevyhovovali súčasným potrebám a zároveň sa aktualizovali v súlade s Modelovým znením zmluvy OECD o príjmoch a majetku. Ďalej sa v protokole aktualizovali články a sadzby zrážkových daní z dividend, z úrokov a z licenčných poplatkov, v prípade dividend sa doplnilo oslobodenie od platenia zrážkovej dane v štáte zdroja vo vymedzených prípadoch. Okrem toho, protokolom boli aktualizované aj ďalšie články zmluvy (prepojené podniky, zisky zo scudzenia majetku). Podľa súčasných potrieb sa aktualizovali metódy vylúčenia dvojakého zdanenia u rezidentov Poľska a bolo odstránené ustanovenie umožňujúce dvojité nezdanenie príjmu. Protokolom sa doplnil článok, ktorý umožňuje daňovej správe zisťovať podstatu transakcie a znemožňuje užívanie výhod plynúcich zo zmluvy v spojení s umelo vytvorenými konštrukciami. 

Protokol neukladá nové daňové povinnosti, ktoré by presahovali rámec vymedzený vnútroštátnymi právnymi predpismi SR, t. j. zákonom č. 595/2003 Z. z. o dani z príjmov v znení neskorších predpisov, zákonom 
č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a zákonom č. 442/2012 Z. z. o medzinárodnej pomoci a spolupráci pri správe daní. Protokol bol pripravený podľa Pravidiel pre uzatváranie medzinárodných zmlúv a zmluvnú prax schválenými uznesením vlády č. 743 z 21. 10. 2009. 

4.	Priama úprava práv alebo povinností fyzických osôb alebo právnických osôb:
Protokol v článkoch 1 až 8 ukladá práva alebo povinnosti fyzických osôb alebo právnických osôb tým, že v uvedených ustanoveniach určuje spôsoby a postupy zamerané na zabránenie dvojitého zdanenia i dvojitého nezdanenia, ako aj predchádzanie daňovým únikom. 

5.	Úprava predmetu medzinárodnej zmluvy v práve EÚ:
Súlad zmluvy s právom Európskej únie: úplná zhoda. 
Problematika uzatvárania zmlúv o zamedzení dvojitého zdanenia nie je upravená v primárnom práve Európskej únie. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z hľadiska obsahu je tento protokol medzinárodnou hospodárskou zmluvou všeobecnej povahy podľa čl. 7 ods. 4 Ústavy Slovenskej republiky a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Protokol je bez ohľadu na formu prezidentskou zmluvou.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy SR je tento protokol medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a medzinárodnou zmluvou, na ktorej vykonanie nie je potrebný zákon. 
Protokol má prednosť pred zákonmi, pretože fyzické osoby a právnické osoby sú povinné postupovať podľa protokolu pri tých ustanoveniach, ktoré upravujú ich daňové povinnosti odlišne od vnútroštátnych právnych predpisov Slovenskej republiky. Protokol pritom daňovníkom neukladá nové daňové povinnosti, ale modifikuje uplatňovanie vnútroštátnych právnych predpisov vzťahujúcich sa na dane s ohľadom na ustanovenia protokolu. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
V súvislosti s prijatím protokolu nie je potrebné meniť ani rušiť žiadne právne predpisy. Na právny poriadok Slovenskej republiky bude mať protokol vplyv v takom rozsahu, že ustanovenia zákona č. 595/2003 Z. z. o dani z príjmov v znení neskorších predpisov, zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a zákona č. 442/2012 Z. z. o medzinárodnej pomoci a spolupráci pri správe daní sa nepoužijú, ak tento protokol ustanovuje inak. To platí najmä pri uplatňovaní ustanovení článkov 3 a 4 protokolu, keď sa v krajine zdroja použije nižšia sadzba dane oproti sadzbe vyplývajúcej z vnútroštátneho predpisu.